Yhdysvaltain presidentti puhui ensimmäistä kertaa YK:n yleiskokouksessa.

- On suunnaton kunnia seistä täällä kotikaupungissani Amerikan edustajana ja puhua maailman johtajille, Donald Trump sanoi heti aluksi puhuessaan maailman johtajille New Yorkissa järjestetyssä YK:n yleiskokouksessa.

Heti alussa hän sai yleiskokoukselta vaimeat aplodit kävellessään puhujankorokkeelle.

Trump kiitti puheensa aluksi kaikkia niitä maita, jotka ovat tarjonneet tukensa kahden hurrikaanin runtelemalle Yhdysvalloille.

Trump esiintyi YK:n edessä omaan mahtipontiseen tyyliinsä ja alkoi heti kehua saavutuksiaan pörssikurssien noususta ja työttömyyden laskusta.

- Meillä on tällä hetkellä enemmän ihmisiä töissä kuin koskaan ennen historiassa. Muualle lähteneet yritykset ovat palaamassa takaisin Yhdysvaltoihin, Trump julisti.

- Armeijastamme tulee pian vahvempi kuin mitä se on koskaan ennen ollut, Trump lisäsi.

- Terroristit ovat levittäytyneet joka puolelle tätä planeettaa.

Trump muistutti, että yhteistyön avulla voimakkaat, erilaiset kansakunnat voivat nostaa ihmisiä köyhyydestä ja elää rauhassa toisiaan kunnioittaen.

Seuraavaksi Trump ryhtyi jälleen kehumaan Yhdysvaltoja ja maan perustuslakia.

- Yhdysvalloissa kansa hallitsee ja on itsenäinen. Minut valittiin ei hallitsemaan vaan antamaan valta takaisin Amerikan kansalle, jonne se kuuluu, Trump ilmoitti.

- Yhdysvaltain presidenttinä asetan aina Amerikan etusijalle. Aivan kuten teidän muidenkin pitäisi asettaa omat kansanne etusijalle, Trump sanoi ja sai salista aplodit.

- Kaikkien johtajien on aina palveltava omaa kansaansa ja kansallisvaltio on edelleen paras keino ihmisten elämän parantamiseen, Trump muistutti.

Trump myös sanoi, ettei Yhdysvallat enää voi olla muiden maiden hyväksikäytettävissä eikä se suostu itselleen epäsuotuisiin sopimuksiin.

Trump muistutti, että Toisen maailmansodan jälkeen Yhdysvallat ei yrittänyt laajentaa alueitaan tai pakottaa muita maita oman ideologiansa alle.

- Haluamme harmoniaa ja ystävyyttä, emme konfliktia, Trump sanoi.

- Meidän on suojeltava kansojamme ja pyrkiä torjumaan uhat itsenäisyydellemme Ukrainasta Etelä-Kiinan merelle. Meidän on suojeltava rajojamme, Trump sanoi.

- Meidän on yhdessä torjuttava heidät, jotka uhkaavat meitä terrorismilla, Trump sanoi.

Trump siirtyi seuraavaksi puhumaan Pohjois-Koreasta ja syytti Pohjois-Koreaa omien kansalaistensa näännyttämisestä nälkään, vangitsemisesta ja kiduttamisesta. Trump myös muistutti amerikkalaisopiskelija Otto Warmbierin kohtalosta. Warmbier vammautui vakavasti ollessaan vankina Pohjois-Koreassa ja kuoli pian päästyään takaisin Yhdysvaltoihin.

Trump muistutti, että tarvittaessa Yhdysvallat voi tuhota Pohjois-Korean täydellisesti mikäli se ei luovu ydinaseistaan.

Trumpin mukaan Pohjois-Korean johtaja Kim Jong-un on " rakettimies itsemurhatehtävällä " .

Seuraavaksi Trump kritisoi Irania siitä, että Iran tukee öljytuloillaan Syyrian diktatuuria ja terroristijärjestöjä sen sijaan että rahat käytettäisiin tavallisten iranilaisten elämän parantamiseen. Myös Trumpin Iran-kommentit saivat aplodeja yleiskokouksen osallistujilta.

- Pysäytämme radikaalin islamilaisen terrorismin koska emme voi sallia sen tuhoavan meitä ja koko maailmaa, Trump jyrisi.

- Ajamme terroristit pois maastamme. Asetamme vastuuseen kaikki maat, jotka rahoittavat al-Qaidan, Hizbollahin ja Talibanin kaltaisia terroriryhmittymiä.

Trump käytti myös terroristeista nimitystä " häviäjät " . Trumpin mukaan Yhdysvallat on viimeisten kuukausien aikana saanut isompia voittoja Isis-järjestöstä kuin monien aiempien vuosian aikana.

Trump pääsi tänään ensimmäistä kertaa ääneen YK:n yleiskokouksessa. Trumpin puhetta seurasi paikan päällä 90 valtionjohtajaa, viisi varapresidenttiä, 39 hallituksen johtajaa, kolme varapääministeriä ja 52 ministeriä. ALL OVER PRESS

Trump muistutti, että hallitsematon maahanmuutto kuluttaa sekä maita joista ihmiset lähtevät että maita joihin he saapuvat.

- Erityisesti maahanmuuttajia vastaanottavien maiden alempien tuloluokkien ihmiset kärsivät hallitsemattomasta maahanmuutosta. Tämän valitettavasti poliitikot ja media jättävät usein huomiotta, Trump sanoi.

Lisäksi Trump jälleen kerran valitti siitä, että Yhdysvallat joutuu maksamaan liian kalliita maksuja YK:lle. Trumpin mukaan rahalle voisi kokea saavansa vastinetta jos YK edes onnistuisi tehtävässään tuoda rauha maailmaan.

- Mutta monet maat maailmassa ovat sodassa ja osa niistä on suoraan sanoen matkalla kohti helvettiä.

Trump siirtyi sen jälkeen puhumaan Kuuban ja Venezuelan tilanteesta ja vaati demokratian ja ihmisoikeuksien palauttamista Venezuelaan.

Paikalla salissa ovat valtionjohtajista Trumpin ohella muun muassa Ranskan Emmanuel Macron, Britannian Theresa May, Israelin Benjamin Netanjahu.

Venäjän Vladimir Putin, Kiinan Xi Jinping ja Saksan Angela Merkel eivät sen sijaan päässeet paikalle.

Kokous alkoi kello 16.00 Suomen aikaa ja Trumpin puhe alkoi noin kello 17.03 Suomen aikaa. Trumpille oli annettu 15 minuuttia puheaikaa mutta hänen puheensa kesti yli 40 minuuttia.